बर’ बिजों आरो बेनि इयुननि सोमोन्दै सावरायनो थांनायनि सिगाङावनो बर’ थुनलाइ आफादनि सोमोनदै एसेब्लाबो रायखांग्रोनांगौ जायो। 1952 माइथायनि 16 नबेम्बराव बासुगावाव जोनोम मोननाय बर’ थुनलाइ आफादा बै समनिफ्रायनो बर’ राव थुनलाइखौ जौगासार होनो माखासे बिथांखिफोरखौ सिगाङाव लानानै खामानि मावनो नाजाबोदों। बेनिनो फिथाइ महरै 1963 माइथायनि 18 मेयाव आसामनि गाहाय मन्थ्रि बिमला प्रसाद चलिहाया सोलोंथाइ बिजों महरै बर’ रावखौ Kokrajhar Higher Secondary School आव बेखेवनानै होजेनो। बै समनिफ्रायनो बर’ बिजोङा गुदि फरायसालिनिफ्राय लानानै जि थाखोसिम फराय बिजों महरै जायगा आवग्रिनो हाबाय। बांसिन बर’ गामि थानाय गुदि आरो गोजौ फरायसालिफोरावनो बर’ बिजोंखौ फरायसालिफोराव सोसननांगौ होननानै बर’ थुनलाइ आफाद आरो बर’ फरायसा आफादा दाबिनाय बादियै आथिखालाव बर’ गामि थानाय ओनसोलफोराव बर’ बिजोंनि फरायसालिफोरखौ एग्रे बाग्रे नंद्रायाब्लाबो आसाम सरखारा गायसनना होबाय। नाथाय दा बाथ्राया जाबाय बैफोर बर’ बिजोंनि फरायसालिफोरनि मान दानदाया बेसे गोजौवाव? बैफोर फरायसालिफोरनि फोरोंनाय आदब खान्थिफोरा बेसे जौगानाय? बर’ बिजोंजों फरायनाय फरायसाफोरा बेसे दावगासारनाय? आथिखालाव बर’ बिजोंनि फरायसालिफोरा मानो थैलांनो हमखो? बर’नि गोरों गोरा मेलेमजिबि बिमा-बिफाफोरा गाव गावनि फिसाफोरखौ बर’ बिजोङाव फोरोङाबालानो मानो गुबुन बिजोंजों फोरोंनो लाखो? गावनि बिमा रावनि बिजोंनिख्रुइ गुबुन बिजोंफोरासो मानो आंगो जाखो ? गुबुन बिजोंफोर बादि बर’ बिजोङा गुन गोनां सोलोंथाइ होनो हाया नामा? बायदि बायदि सोंथि सिखाङो। बाथ्राया नंगौ। आथिखालनि बादायलु मुगायाव रावबो बिमा-बिफायानो गाव गावनि फिसाफोरखौ जामबा जला जानानै उन गोग्लैसोनानै थानायखौ लुबैलिया। बेनिखायनो बर’नि गोरों गोरा बिमा बिफाफोरा गावसोरनि फिसाफोरखौ बर’ बिजोङाव फोरोंलिया। बेफोरनि माखासे जाहोनफोरखौबो रोखा रोखा नुनो मोनो। माखासे मुंखथाव जाहोनफोरा जाबाय-